
Rad se bavi analizom talijanskih poslovica koje sadržavaju leksem more. 
Korpus obuhvaća ukupno 29 poslovica iz različitih izvora, podijeljenih u četiri 
tematske grupe. Ponuđena su pojašnjenja njihova značenja, hrvatski 
ekvivalenti, gdje je to bilo moguće, te stilska analiza. Doprinos ovog rada je u 
tome što se, za razliku od dosadašnjih sličnih radova, on ne fokusira na 
kontrastivnu analizu već pruža uvid u semantički opseg leksema more u 
talijanskom jeziku. Važnost poznavanja dosega neke riječi preduvjet je njene 
pravilne uporabe, dok je poznavanje poslovica i pozadinskih slika kojima su 
uvjetovane temelj pravilne percepcije kulture u kojoj su nastale. Leksem more 
punoznačnica je s glavnim i više izvedenih značenja koja se, uglavnom, 
prenose metonimijom i metaforom, što potvrđuje široki opseg semantičkog 
polja riječi. 


Ključne riječi: leksem more; poslovice; semantičko polje; paremiološka 
interpretacija; pozadinska slika; stilska analiza 


1. Uvod - Osnovna određenja poslovica 


Poslovice čine važan dio usmene književnosti naroda i kultura diljem 
svijeta. Stara talijanska poslovica I nostri vecchi istavan cent “anni col culo a la 
piova prima di fare un proverbio (prev. Naši su se preci stotinu godina izlagali 

životnim nedaćama kako bi smislili jednu poslovicu) najbolje opisuje 
njihovu zadaću i značaj prenošenja životnih iskustava i mudrosti. Nerijetko 
se događa da pripadnici različitih kultura, iako nisu bili u izravnom doticaju, 
posjeduju iste moralne vrijednosti, mudrosti i spoznaje zato što životna 
iskustva ljudi uglavnom nisu određena etničkom, geografskom, povijesnom 
ili jezičnom pripadnošću, već onim što čovjeka čini razumnim bićem. 

Kekez (1984: 54) tvrdi: 


»Poslovice poetski segmentiraju razne životne pojave s jednako tako 
raznih aspekata, ali uvijek one pojavnosti koje se ponavljaju. Poslovica je 
precizna slikovita fiksacija, ona uočava, apstrahira i tipizira raznovrsne 
životne pojave. 

Poslovice najčešće definiramo kao kratke i jednostavne književne 
oblike, odnosno tzv. književne mikrostrukture koje se koriste već stoljećima 
u svim sferama komunikacije od najjednostavnijeg razgovora, preko velikih 
književnih djela, masovnih medija ili pjesama, kako bi se argumentirala, 
objasnila ili jednostavno generalizirala određena tvrdnja. One se sastoje od 
najmanje dvije riječi, budući da mora postojati argument (eng. topic) i 
primjedba (eng. comment) (Dundes, 1975). Ponekad se i poruka koju 
prenose, odnosno njihovo značenje, može različito tumačiti ovisno o 
kontekstu unutar kojeg se rabe. Bogate su stilskim figurama poput personi- 
fikacije, elipse, metafore, usporedbe, paradoksa i hiperbole, a ritmičnost se 
postiže rimom na kraju stihova, aliteracijom, asonancom, konsonancom i 
ponavljanjem (Škara, 1994). 


Kako Božanić (2018: 105) tvrdi: 


»Bitno je uočiti koja su karakteristična jezična sredstva, koja su načini 
oblikovanja i konstrukcije mikronarativa poslovice koja, da bi ušla u 
kolektivnu memoriju i u njoj trajala te tako ostvarila svoj smisao transfera 
iskustva i spoznaja bitnih za opstanak, mora biti pamtljiva, kratka, ritmički 
organizirana, slikovita i misaono uvjerljiva." 


2. Leksem more 


Ljudska je egzistencija od samih početaka neraskidivo vezana uz more 
jer ono prekriva veći dio Zemljine površine. Zbog te svoje nepreglednosti i 
veličine, oduvijek je imalo konotaciju mističnog, nepoznatog, neotkrivenog, 
ali je istovremeno predstavljalo i temelj života za ljude koji žive u priobalju. 


Hrvatski jezični portal donosi nam sljedeće definicije mora: 

1. velika površina, prostor slane vode koji okružuje kontinente, dio 
oceana koji više ili manje zalazi u kopno [Sredozemno more] 


2. pren. velika količina, mnoštvo, velik broj čega, veliko prostranstvo 
[more problema] 


3. morska voda [napiti se mora; ugrijati morel. 

U talijanskom rječniku postoje čak četiri objašnjenja za natuknicu 
more, gdje se uz tri gore navedena, nalazi i ono velike ravnice na površini 
Mjeseca (Zingarelli, 1997: 1032). 


U semantičko polje leksema more uključeno je mnoštvo pojmova: bića 
i pojave (riba, pijesak, koralji, spužve, ...), radnje (ribariti, jedriti, ploviti, 
plivati, ...), pridjevi (bistro, bočato, plavo, mirno, ...), plovila (brod, kaić, 
trajekt, gondola, ...), zanimanja (pomorac, ronilac, ribar, plivač, ...), ono što 
je njemu svojstveno (plaža, stijene, obala, val, ...) pa čak i neki apstraktni 
pojmovi (dubina, neizmjernost, veličina, tajnovitost...). 

Govoriti o poslovicama s leksemom more značilo bi obuhvatiti svaki 
značenjski doseg te riječi i uključiti sve dijalektalne i sve nestandardne 
varijante jezika. U ovom ćemo se radu, ipak, ograničiti na najčešće upotreblja- 
vane poslovice talijanskoga jezika u kojima se pojavljuje leksem more. 


3. Metodologija rada i analiza korpusa 


Italija je oduvijek bila pomorska sila orijentirana upravo na more, stoga 
nas ne čudi da je leksem more često prisutan u talijanskim poslovicama. Veliki 
broj do sada objavljenih radova bavi se kontrastivnom analizom poslovica, ali 
to nije fokus ovog rada. Analizom uporabe leksema more u talijanskim 
poslovicama nastojat će se analizirati semantičko polje te riječi u talijanskom 
jeziku. Važnost poznavanja opsega semantičkog polja riječi sastavni je ele- 
ment uspješne komunikacije. Radom je obuhvaćeno dvadeset i devet poslo- 
vica koje sadržavaju leksem more koje su prikupljene iz rječnika i na mrežnim 
stranicama. Poslovice su u prvom stupcu označene rednim brojem, u drugom 
je stupcu navedena poslovica u izvornom talijanskom obliku i izvor iz kojeg je 
preuzeta, au zadnjem doslovan prijevod poslovice na hrvatski jezik. Iza svake 
poslovice slijedi kratka paremiološka interpretacija i stilska analiza te je za 
neke, gdje je to bilo moguće, ponuđen i hrvatski ekvivalent, potpuni koji 
jednak doslovnom prijevodu ili djelomični koji se razlikuje u jezičnoj strukturi 
ili pozadinskoj slici. Hrvatskim se ekvivalentima ne služimo kao elementima 
kontrastivne analize, već kao dokazima istovjetnosti iskustva. Sakupljena 

građa podijeljena je, prema tematskom kriteriju, u četiri skupine: meteoro- 
loške poslovice, poslovice o ženama, poslovice o moru i plovidbi te poslovice 
o životnim iskustvima i istinama. 


3.1. Meteorološke poslovice 


Poslovice uglavnom prenose spoznaje stečene određenim dugogodiš- 
njim iskustvom. Priobalje, posebice ono Sredozemnog mora, stoljećima je 
najgušće naseljen prostor na Zemlji, pa su njegovi stanovnici dugogodišnjim 
promatranjem meteoroloških promjena, kako na moru tako i u svojoj okolici, 
postali izuzetno vješti u njihovu prepoznavanju. Kako bi se to bogato iskustvo 
očuvalo i lakše pamtilo, pretočili su svoje znanje u poslovice kojima se i 
danas služimo. 

Semantičkom analizom leksema mora u ovim poslovicama utvrđeno je 


da se navedeni leksem rabi u svom osnovnom značenju velike količine slane 
vode koja ima svoje prirodne promjene i kretanja. 


rem Talijanska poslovica Doslovan prijevod 
1. |Alfarein mare, al tondo in terra. Kad izlazi, na moru, kad se 
(Guazzotti i Oddera, 2010: 816) zaokruži, na kopnu. 


Ova se poslovica odnosi na Mjesec i njegove mijene te promjene razine 
mora koje su njima uzrokovane. Za vrijeme punog Mjeseca, izmjena oseke i 
plime je izraženija i nerijetko popraćena olujom što često uzrokuje veće ili 
manje devastacije priobalnoga područja. Ta je uzročno-posljedična veza 
prirodnih fenomena prepoznata te je skovana poslovica kojom se za punog 
Mjeseca preporuča ostanak na sigurnom, na kopnu. 


Poslovicu sličnog izraza i sadržaja Kal krešije Misec, krešije i fortuna 
(olujno more) nalazimo na otoku Visu (Božanić, 2018: 127), što potvrđuje 
činjenicu da stanovnici priobalja dijele ista iskustva. 


Što se stilske analize tiče, ponavljanjem prepozicije ,al" na početku i 
»in" u sredini oba šesterca, postiže se stilski i sintaktički paralelizam dviju 
elipsa gdje je struktura prvog stiha preslikana u drugi, te imaju isti neizre- 
čeni supstantiv, Mjesec. 

2. Vento fresco, mare crespo. (Guazzottii |Svježi vjetar, smežurano more. 
Oddera, 2010: 816) 


Pozadinska slika ove poslovice je svjež i snažan vjetar, bura, koji dolazi 
sa sjevera i na površini mora stvara velike valove nepovoljne za plovidbu. 
Ova je poslovica, ustvari, upozorenje ljudima da za takva vremena izbjega- 
vaju odlazak na more te da ostaju u kući, na kopnu i sigurnom. 


Zbog istovjetnosti iskustva, u hrvatskom jeziku postoji slična poslovica, 
Govori bura: kad jedrim ja, ne jedri ti (Šimunković, 2008: 60). 

Jukstapozicija se u ovoj poslovici koristi zbog sažetosti izričaja, budući 
da nema potrebe eksplicitno naglašavati odnos među rečenicama, jer se on 
smislom podrazumijeva. Zvučnost se postiže suglasničkim skupovima ,,sk" 
na kraju prvog i ,sp" na kraju drugog četverca koji su ovdje onomatopejski 
iskorišteni za oponašanje šuma vjetra i mora. 


3.  |Arcoin mare, buon tempo vuol fare. Luk na moru učinit će lijepo 
(https://ormeggionline.com/blog/ vrijeme. 
proverbi-di-mare/) 


Vizualna podloga ovoj poslovici je sunce na zalasku, kada se oko njega 
na nebu stvara odsjaj u nijansama crvene boje koji tvori luk na horizontu 
uz površinu mora, što se tumači kao znak da će sljedećeg dana biti lijepo 
vrijeme. 

U dalmatinskom dijalektu česta je uporaba inačice ove poslovice Rosso 
di sera bel tempo si spera (prev. Kad je crveno nebo navečer, lijepo vrijeme se 
očekuje) i to upravo u talijanskom izvorniku što svjedoči o kontinuiranom 
utjecaju i miješanju mediteranskih kultura i jezika. 


Versifikacija se postiže rimom i elizijom glagola u prvom dijelu poslo- 
vice. 


3.2. Poslovice o ženama 


Povijesno promatrano, žene su u različitim kulturama nerijetko nosile 
negativnu konotaciju, smatralo se da donose lošu sreću i da su upravo one 
razlog općeg nerazumijevanja u odnosu s muškarcima. Takva su poimanja 
ponekad vjerski oblikovana, što je primarno vidljivo u Bibliji kod prvih 
ljudi, Adama i Eve, gdje se pojavom ženske figure rađa istočni grijeh. 
Nepredvidivost ženske prirode ponekad dovodi do neugodnih situacija, a u 
korelaciji s time, nestalna priroda mora može poremetiti sigurnost plovidbe. 

Upravo se zbog tih sličnosti u konotacijama, žena i more, u poslovicama, 
poistovjećuju s opasnošću. 

Semantičko polje leksema more obuhvaćeno ovom tematikom odnosi 
se na nepredvidljivu, hirovitu prirodnu pojavu. 


4. La donna, il fuoco, e il mare fanno Žena, vatra i more opasnosti 
Vuom pericolare. (Guazzotti i Oddera,  |su za muškarca. 
2010: 816) 


Vatra, koja se brzo širi i guta sve pred sobom, i more, koje je uvijek 
tako nepredvidivo zbog svoje nestalne prirode, muškarcu mogu biti 
problem jednako kao i nepomirljiva ćud žene. Uspoređujući ljudsku nemoć 
kontroliranja pojava, poput olujnog mora ili vatre s nemogućnošću 
kontroliranja ljudskih osjećaja i odnosa, šalje se snažna poruka da smo 
nemoćni protiv onoga što nam priroda nameće. Hrvatski poslovice Oganj, 
žena i more, ne znaš šta je gore i More, oganj i žena tri najgora zla, potpuni su 
ekvivalenti talijanskim budući da im odgovaraju i značenjem i leksikom. 

Stilska figura rime u ovoj poslovici naglašava vezu leksema mare (prev. 
more) i leksema pericolare (prev. opasnost) pokušavajući na taj način istak- 
nuti more kao najveću među svim nabrojanim opasnostima. Melodičnost 
je, osim rimom, postignuta elizijom glasa ,0o" u leksemu uomo. 


5. Dal mar sale, dalla donna male. Iz mora sol, od žene zlo. 
(Guazzotti i Oddera, 2010: 816) 


More kao nadređeni pojam svojim opsegom obuhvaća sol kao podređeni 
pojam te je tom analogijom žena nadređeni, a zlo podređeni pojam. Stavljajući 
u međuodnos pojmove i njihove dosege nastoji se dokazati kako su ti 
elementi neraskidivo povezani po svojoj prirodi, stoga se iz poslovice iščitava 
da žena uvijek sa sobom donosi nešto loše, bilo po svojoj varljivoj ćudi, bilo 
svojim nepromišljenim postupcima. 

Skarpa (2004: 311) u svojoj zbirci poslovica donosi uglavnom one koje 
dobrotu žene prikazuju kao rijetku vrlinu koju je teško pronaći: Blago onom 
koji ima dobru ženu, Dobra žena najveće blago ili Nema bolje sreće od dobre žene. 


Ritmičnost ove poslovice postiže se sintaktičkim paralelizmom, 
strukture rečenica prate isti redoslijed — prepozicija, imenica i imenica, 
smislom komplementarne, s rimom na kraju. Zanimljivo je da je ova 
poslovica nastala u Napulju gdje na dijalektu zvuči Da-o md si, da donna mi, 
dakle mare i male su u takvu obliku istozvučnici. 

6. Donna iraconda, mare senza sponda. Bijesna žena, more bez obale. 
(Guazzotti i Oddera, 2010: 816) 


Mudrim i vještim odabirom riječi sponda (prev. obala, rub, kraj), koja 
označava sve ono što služi ograničavanju, sputavanju ili ukalupljivanju, 
pokušava se dočarati nezaustavljivost ženskog gnjeva. Ova je usporedba 
izrazito slikovita jer more, kada ga obala ne ograničava, nesputano preplavi 
sve što ga okružuje, slično kao i žena koja u naletu bijesa nema granica, već 
se obrušava na sve pred sobom. 


Hrvatski jezik poznaje sličnu poslovicu o bijesu žene Ženskoj puški 
malo praha treba (Skarpa, 2004: 319). 


Kao i u većini ovdje obrađenih poslovica, zbog lakše pamtljivosti 
iskaza, rečenice su eliptične, a prisutna je i rima. 


3.3. Poslovice o moru i plovidbi 


Stoljećima su ljudi usavršavali umijeće plovidbe morem i pokušavali 
što je moguće bolje savladati sve prepreke koje su na svojim morskim 
putevima susretali. Iz generacije u generaciju prenosili su takva iskustva, 
kao upozorenja ili kao savjete, i tako su nastajale mnoge poslovice koje 
gotovo svaki ,morski vuk" poznaje. 


Semantički gledano, u ovim poslovicama more se prikazuje kao mjesto 
koje ljudima nije prirodno okruženje poput kopna, stoga im je tamo teško i 
zahtjevno obavljati poslove. 


7.a_(Lodail mare e tienti alla terra. Hvali more i drži se kopna (Fali 

(Guazzotti i Oddera, 2010: 816) more drž' se kraja, 
Šimunković, 2008: 11) 

7.b |Meglio raccomandarsi agli uomini in Bolje se prepustiti ljudima na 
terra che ai santi in mare zemlji nego svecima na moru. 
(http://www.proverbi-italiani.org/ 
pdf/1871.pdf) 


Ova poslovica upućuje na težinu života na moru i upozorava ljude na 
opasnosti plovidbe. 


Potpuni ekvivalent postoji u hrvatskom jeziku, a Mikić i Škara (1992: 
158) tvrde kako se u istom obliku ova poslovica susreće u još pet jezika od 
kojih je jedan i latinski izvornik. 

Hrvatski jezični portal pod frazeologijom natuknice more donosi 
sljedeća objašnjenja prve poslovice (7.a): 

1. dosl. more krije velike i neslućene opasnosti, na kopnu je život 
sigurniji i nije ugrožen 

2. pren. ne zanosi se previše opasnostima; sigurno je sigurno; drž' se 
(kume) zida; 

Međutim, s vremenom se u talijanskom jeziku ova poslovica počela 
upotrebljavati i u drugim kontekstima, općenito kao upozorenje kako je 
mudro i poželjno izabrati sigurniji i stabilniji put. U toskanskom se 
dijalektu pojavljuje poslovica (7.b) istog značenja. 

U obje je poslovice jezična struktura neobična jer dvije rečenice ostav- 
ljaju dojam potpunog pomanjkanja logičkog slijeda. U prvoj poslovici (7.a), 
glagol lodare (prev. hvaliti) uglavnom podrazumijeva pozitivno iskustvo o 
onome o čemu govorimo; ako nešto hvalimo, očekuje se da tomu i težimo, 
međutim u drugoj rečenici, suprotno očekivanju, naredba je da se napravi 
suprotno, odnosno da se drži onog suprotnog moru, što je kopno. 

Slično, u drugoj poslovici (7.b) upotrijebljen je glagol raccomandarsi 
(prev. preporučati se, staviti se komu na brigu, prepustiti se) koji nosi 
višestruke konotacije. Ako se taj glagol veže uz riječi molitva ili svetac, onda 
se to obično odnosi na trenutak smrti kada molimo za oprost grijeha, a 
takva sudbina često ljude vreba na moru. U kolokaciji s leksemom čovjek, taj 
isti glagol znači dati nekom na čuvanje nešto što nam je dragocjeno. 
Primijenimo li to na ovu poslovicu, njeno bi značenje tada bilo da čovjek 
svoj život stavlja u Božje ruke na moru, dok se na kopnu može uzdati i u 
pomoć drugog čovjeka. 

U prvoj se poslovici koriste imperativni oblici kako bi se dala naredba 
onome kome je poruka namijenjena, dok se u drugoj uporabom kompara- 
tivnog oblika meglio (prev. bolje) daje blagi savjet o smjeru kojim je poželjno 
ići. 


8. [Bello č contemplare il mare dal porto. Lako je promatrati more iz 
(Arthaber, 2009: 383) luke. 


Poslovica govori kako ljudi, iako nemaju nikakva iskustva u određenim 
situacijama, često dijele savjete i, pučki rečeno, pametuju drugima. More 
kao opasnost i neizvjesnost, i luka kao sigurnost ovdje su upotrijebljeni u 
svojim uobičajenim metaforičkim značenjima. Glagol contemplare proširuje 

značenjski kontekst jer, iako je njegovo prvobitno značenje promatrati sa 
zanimanjem, također može značiti i pomno razmišljanje o nečem kako 
bismo stvorili cjelovitu i jasnu sliku (usp. Zingarelli, 1997: 424). Uzmemo li 
u obzir potonje značenje, razmišljanje o moru iz sigurne luke temeljit će se 
na osjetilnoj percepciji, a ono bitno, njegova nepredvidiva priroda, ostat će 
u takvom procesu neotkrivena. 

Poslovica sličnog značenja, ali različite pozadinske slike, postoji u 
hrvatskom jeziku i glasi Na mirnom je moru svatko dobar kormilar (Jurković, 
1995: 24), koja svjedoči o istovjetnosti iskustva mora. 


9.a_ IChinonsaorare, vada al mare a Tko ne zna propovijedati, neka 
navigare (Guazzotti i Oddera, 2010: ide ploviti. 
158) 

9.b |Chinon sa pregare, vada in mare a Tko ne zna moliti, neka ide 
navigare. (http://www. ploviti. 
marenostrumrapallo.it) 


Poslovica upozorava na težak i nesiguran posao onih koji zarađuju 
ploveći morima. Takvi način života često navede čovjeka da se osloni na 
Boga, pa u talijanskom jeziku, uz gore navedene, često susrećemo i poslo- 
vicu Chi non naviga, non sa cosa sia timor di Dio (Guazzotti i Oddera, 2010: 
155) (prev. Tko ne plovi, taj ne zna što znači strah od Boga) koja prenosi 
istu poruku. 


Djelomični je ekvivalent u hrvatskom jeziku poslovica Tko nema posla 
nek' ore more (Jurković, 1995: 23) u kojoj se glagol ,orati", kao metonimija 
za težak i naporan posao, koristi u neprirodnoj kolokaciji s leksemom more 
kako bi se pojačao dojam poruke. 


Zavisnosložene rečenice u obje poslovice naglašavaju bezizlaznost situa- 
cije subjekta, a u drugom mu se dijelu imperativnim oblikom vada naređuje 
odlazak na more. U oba primjera, uz leksem mare (more) stoji glagol navigare 
(ploviti) koji je u ovom kontekstu redundantan za razumijevanje smisla 
rečenice, a ipak je upotrijebljen kako bi se naglasila težina posla. 


10. |A torto si lagna del mare, chi due volte | Nepravedno se na more tuži 
ci vuol tornare. (Arthaber, 2009: 383) onaj koji mu se dvaput vraća. 


Poznato je kako kontekst određuje smisao poslovice, ali kako 
pozadinska slika tvoraca nije uvijek istovjetna, ne prenosi istu poruku, što 
je slučaj s ovom poslovicom (10.) u odnosu na prijašnje (9.a i 9.b). Ljudi koji 

plove i stekli su određeno iskustvo i vještinu u svom poslu, ma koliko im 
teško bilo, rijetko će se odlučiti raditi što drugo jer more vole i poštuju bez 
obzira na njegovu varljivu prirodu na koju se i sami često žale. Značenje se 
ove poslovice ne treba ograničiti samo na one koji plove morima, već se 
može proširiti na sve ljude koji se neprestano tuže na određene poslove 
koje obavljaju ili na nestabilne i neiskrene odnose koje s drugim ljudima 
imaju, a koje uvijek nanovo obavljaju ili obnavljaju. Izraz a torto (prev. 
nepravedno, krivo, neispravno) ovdje služi za ublažavanje izraza jer nema 
imperativnih oblika zabrane već samo tvrdnja koja upozorava na besmisle- 
nost takve lamentacije. 


U hrvatskom jeziku, za razliku od talijanskoga, poslovice tog značenja, 
S morem treba srast i trpjeti (Jurković, 1995: 20) i More suze ne poznaje 
(Jurković, 1995: 17), vezane su isključivo za more i plovidbu, kako leksikom 
tako i značenjem. 


U ovoj poslovici prisutna je inverzija odnosne subjekte rečenice uvedene 
zamjenicom ,tko" kako bi se na najizravniji način komentiralo kako se tko 
ponaša ili što radi, što će poslužiti kao uvijena poruka onomu komu je 
izrečena (Matas Ivanković i Blagus Bartolec, 2005: 135). Radi versifikacije, a 
kako bi se oblikovala dva deveterca, postoji elizija samoglasnika ,e" na oblik 
vuol (umjesto vuole) te rima na kraju stihova. 


11. |Giornata di mare non si pud tassare. Dan na moru ne može se 
(Guazzotti i Oddera, 2010: 816) naplatiti. 


Podloga je poslovice slika broda koji stoji privezan u luci, plaća visoke 
lučke pristojbe i pritom ne donosi nikakvu zaradu. Još je jedna poslovica u 
talijanskom jeziku iste pozadinske slike Viaggio cominciato nolo guadagnato 
(prev. Započet put, zarađene lučke pristojbe), što ustvari prenosi snažnu 
poruku da sve ima svoju svrhu koju treba ispuniti, jer ostane li što neisko- 
rišteno, teško se može nadomjestiti. 


Prisutna je metonimija izraza giornata di mare (prev. dan na moru) koji 
ne označava doslovno dan proveden uz more, na obali, u igri, sunčanju ili 
kupanju, već dan plovidbe. Imenica mare (prev. more) ovdje određuje dan 
plovidbe, ali u širem kontekstu ona je zamjena za riječ lavoro (prev. posao) 
koja se često u talijanskom jeziku nalazi u kolokaciji s leksemom giornata. 


U hrvatskom jeziku za ovu poslovicu postoje dva ekvivalenta — Čista 
lađa ne nosi veliki probitak (Jurković, 1995: 85), Brod mora plovit (Jurković, 
1995: 80), ali i onu šire poruke U radu je spas. 

12. |Chičin mare navica, chi č in terra Tko je na moru plovi, a tko je 
radica. (Guazzotti i Oddera, 2010: 816) |na zemlji taj pusti korijenje. 


Na moru se plovi onako kako prirodne pojave nalažu, dok se na kopnu 
čovjek može ,ukorijeniti", odnosno sam izabrati kojim putem i kako se 
kretati. Poruka ove poslovice je da sve ima svoju svrhu i postoji s određenim 
ciljem koji treba uvažavati i ne pokušavati mijenjati prirodu stvari. 


Hrvatska poslovica sličnog semantičkog sadržaja je Jidra jidre, a sidra 
sidre (Božanić, 2010: 17), čije se značenje može proširiti na upozorenje o 
mogućem nastajanju kaosa premeti li se očekivani poredak odnosa. 

Anafora na početku osmeraca i rima na kraju u službi su jednostav- 
nosti, ali i ritmičkog sklada ove poslovice, a poruka koju ona prenosi tako je 
lakše pamtljiva. 


13. |Chič padrone del mare č padrone della | Tko je gospodar mora, 
terra. (https://ormeggionline.com/ gospodar je i kopna. 
blog/proverbi-di-mare/) 


Poslovica se temelji na slici mora kao okruženja koje čovjeku nije 
prirodno jer on nema potrebne predispozicije za to, dok mu kopno, kao 
njegovo prirodno stanište, pruža veću sigurnost. Poruka je, dakle, da onaj 
koji se umije kretati morskim putevima to s lakoćom čini i na čvrstom tlu, 
odnosno tko se snalazi u nepovoljnim situacijama, snaći će se i u mirnom 
okruženju. 


Hrvatska poslovica Tko ne zna služiti, ne zna ni zapovijedati (Skarpa, 
2004: 77) nosi sličnu poruku kako onaj tko se zna nositi s većim proble- 
mima, naći će način za rješavanje manjih. 

Metonimija je ovdje prisutna upotrebom leksema padrone (prev. 
gospodar) kao vrlo sugestivnog načina naglašavanja ovladavanja, točnije 
upravljanja, određenim vještinama. 


14. |Per mare non ci stanno le taverne. Na moru nema prenoćišta. 
(https://ormeggionline.com/blog/ 
proverbi-di-mare/) 


Ova poslovica, izvorno napuljska, motivirana je slikom teškog života 
na moru, bez trenutka opuštanja, gdje čovjek mora biti neprestano oprezan 
i pomno pratiti vremenske uvjete. Ovdje je prenoćište sinegdoha za luku ili 

sigurno utočište kojih nema na otvorenom moru. Uporaba leksema taverna 
u tom smislu otvara mogućnost širenja značenja ove poslovice u smislu da 
sve ima svoje mjesto i vrijeme te kako to treba kao takvo i prihvatiti. 


U hrvatskom jeziku postoje semantički iste, a leksički slične poslovice 
Na moru se ne grade mostovi (Jurković, 1995: 21) i Krov za more nećeš naći 
(Jurković, 1995: 20). 


Korištenjem negacije, kako u talijanskim tako i u hrvatskim poslovi- 
cama, pokušava se naglasiti nedostatak sigurnosti, i upozoriti čovjeka da je 
nužno na vrijeme pripremiti se na takve situacije. 


3.4. Poslovice o životnim iskustvima i istinama 


Koliko god da su kulture kojima pripadamo različite, i ponekad nam se 
čini kako svijet promatramo drukčijim očima, ipak ona osnovna životna 
iskustva poput ljubavi, obitelji, odnosa prema radu ili želje za uspjehom 
gotovo su svugdje jednaka, i svaka od tih sfera zahtijeva iscrpan ljudski 
angažman kako bi se željeni cilj dostigao. Punina života ovisi o trudu i 
angažmanu uloženom u ostvarenje željenog. 

Semantička polja leksema more obuhvaćena ovim poslovicama mjesta 
su na kojima se obavlja određena djelatnost, kao i velike, teško mjerljive 
količine. 


15. [Chi va per mare acchiappa il pesce. Tko ide na more, ulovi ribu. 
(Guazzotti i Oddera, 2010: 816) 


Poslovica govori o potrebi ulaganja određenih napora kako bi se postigli 
željeni rezultati jer se lijenošću i letargijom neće postići ništa. Trud potreban 
za postizanje cilja poistovjećuje se s ribolovom kao iscrpljujućim i zahtjevnim 
poslom čiji je rezultat uvijek neizvjestan. Iako sati i sati provedeni na moru 
ne jamče siguran ulov, ipak bez odlaska na more svakako ga ne može biti. 
Poruka je da čovjek, ako nečemu teži, treba u tom smjeru djelovatikako bi toi 


ostvario. 


Hrvatski su ekvivalenti ove poslovice Tko gaće ne skvasi, ribe ne uhvati i 
Tko lovi, ulovi i ona na komiškom dijalektu Ku moci guzicu, papi ribicu (Božanić, 
2018: 75), dok je istog značenja, ali različita leksika ona Nema kruha bez 
truda. 


Struktura ove poslovice odnosna je subjektna rečenica uvedena zamje- 
nicom tko, kako bi se odaslala uvijena poruka (usp. Matas Ivanković i Blagus 
Bartolec, 2005: 135). 

16.a_|Vaial mare se ben vuoi pescare. Idi na more ako želiš dobro 
(Guazzotti i Oddera 2010: 816) ribariti. 
16.b [Nel mar grosso si pigliano i pesci grossi |U dubokom se moru lovi velika 
(Guazzotti i Oddera 2010: 816) riba. 


Slično kao i kod prethodne poslovice, ove naizgled banalne konstata- 
cije sugeriraju da ako nešto želimo ostvariti, uraditi, onda moramo pronaći 
put koji će nam to omogućiti i ostati ustrajni na njemu. Odlazak na more ne 
jamči nužno uspješan ulov velikih riba, ali takav postupak, nesporno je, 
otvara veće mogućnosti za takvo što. 


Slična trivijalna tvrdnja postoji kao poslovica i u hrvatskom jeziku U 
velikim rijekama velike se ribe love (Mikići Škara, 1992: 242). 


vo: 


Aliteracijom suglasnika ,,s" i ,š“ u drugoj poslovici (16.b) postiže se 
onomatopejski šum nemirnoga, otvorenog mora, upozoravajući da je takvo 
more samo za one ustrajne i odvažne. Semantički se ne bi ništa promijenilo 
da je uz leksem more pridjev profondo (dubok) ili uz leksem riba pridjev 
grande (velik), s kojima obično i tvore kolokacije, no tada se ne bi postigla 
onomatopeja. 


17. |Ilmare fa fortuna, non le fonti. More obogaćuje, ne izvori. 
(Guazzotti i Oddera, 2010: 816) 


Poslovica govori o uspjehu koji rijetko dolazi iz sigurnih i izglednih 
situacija, već gotovo uvijek proizlazi iz onih riskantnih i nesigurnih. 
Metaforički, more simbolizira veliku i, samim time, nepresušnu količinu 
vode koja krije mnoge nepoznanice i nesigurnosti, dok je izvor mjesto gdje 
ćemo s manje napora naći ,vodu", tj. ono osnovno za život, ali koji lako 
može presušiti. Slično kao i u prethodnoj poslovici, i ovdje je smisao potak- 
nuti čovjeka na djelovanje kako bi osigurao vlastitu egzistenciju. 

U hrvatskom jeziku istoznačnica je Tko ne riskira ne profitira, iako se 
temelji na potpuno drukčijoj pozadinskoj slici. 

Korištenjem negacije, kako u talijanskoj tako i u hrvatskoj poslovici, 
postiže se pogodbeni oblik kojim se naglašava ono čega nema ili što se neće 
ostvariti, ako se ne ispuni uvjet prvog dijela. 

18.a  Lacqua corre al mare. (Guazzotti i Voda teče k moru. 
Oddera, 2010: 27) 
18.b |Ogniacqua va al mare. (Guazzotti i Svaka voda ide prema moru. 
Oddera, 2010: 816) 


Značenje ovih poslovica dvojako je i ovisi o kontekstu uporabe. S jedne 
strane, poruka koju prenose je ta da materijalna dobra i uspjeh uvijek idu 
onim ljudima koji to već imaju, a s druge da sve ima svoj neizbježan kraj. 
Ljudskoj je psihologiji urođeno da čovjek koji je ostvario određeni uspjeh 
ima više samopouzdanja, zbog čega i drugi imaju više vjere u njegove 
odluke, što mu u konačnici otvara više prilika za djelovanje, a samim time i 
za dobitak. Značenja su slična, i oba su određena prirodnim tijekom stvari. 
U drugoj je poslovici (18.b) voda personificirana korištenjem glagola andare 
umjesto correre, čime se stvara dojam njezinog svojevoljnog otjecanja u more 
kao prirodnog kretanja, činjeničnog stanja. 

U hrvatskom jeziku odgovaraju im poslovice Sve rijeke teku u more, a 
more se ne prepunja (Jurković, 1995: 24) ili Novac se na novac lijepi. 


19. |Ognifiume non pud evitare di cadere Nijedna rijeka ne može izbjeći 
dentro il mare. (Guazzotti i Oddera, pad u more. 
2010: 816) 


lako naizgled tek jednostavna konstatacija o prirodnom kretanju 
vode, ova poslovica naglašava prirodni tijek stvari koji uvijek ima svoj 
početak i završetak. U hrvatskom jeziku ova poslovica ima svoju biblijsku 
varijantu Sve rijeke teku u more, ali i onu pučku Teći će voda, kud je i dosad 
tekla. 


Varijanta istovjetna talijanskoj prisutna je i u njemačkom jeziku 
(Ivanetić, 2002: 75), što još jednom potvrđuje da su, bez obzira na kulture, 
neka životna iskustva univerzalna. 


U poslovici se koristi negacija glagola potere (prev. moći) uz infinitiv 
evitare (prev. izbjeći) kao pokazatelj bezizlaznosti takve situacije, dok glagol 
cadere (pasti) ima negativnu konotaciju nečeg nenadanog, neočekivanog, 
što bi svakako spadalo u radnje koje se žele izbjeći. Ovdje se mogao koristiti 
povratni glagol spustiti se umjesto pasti, ali tada poruka neizbježnosti onog 
što se mora dogoditi ne bi bila jednako snažna. 

20. |Ben tornal'uom dal mare ma non dal | Čovjek se može živ vratiti s 
sepolcro. (Guazzotti i Oddera, 2010: mora, ali ne iz groba. 
816) 


Opasnosti i rizici koje plovidba morem donosi nebrojeni su i teško se 
mogu izbjeći. More, kao nijedno drugo mjesto na Zemlji, krije mnoge opas- 
nosti, stoga je život čovjeka koji obavlja pomorsku djelatnost neprestano 
ugrožen. Pozadinska je slika ovdje tuga na rastanku onih koji na more 
odlaze i njihovih najbližih koji ostaju na kopnu, ovom im se poslovicom 
pokušava ublažiti ta bol. Usporedbom odlaska na more s vječnim gubitkom 
voljenih, smrću, pokušava se naglasiti upravo ona bitna razlika, da će se 
čovjek koji odlazi na more ipak vratiti kući, dok je onaj koji umre izgubljen 
zauvijek. 

Hrvatski su djelomični ekvivalenti Od smrti nema lijeka ili Mrtvi se ne 
vraćaju (Mikići Škara, 1992: 159). 

Leksem sepolcro (prev. grob), koji je metonimija za smrt, izabran je 
zbog svog primarnog značenja nadgrobnog spomenika slavnoj osobi (usp. 
Zingarelli, 1997: 1652), pokazujući tako da se nitko ne vraća iz mrtvih, bez 
obzira na sposobnosti i vještine, koje su u drugim situacijama ključne za 
opstanak. 


21. |Pič di montagna, porto di mare, Čovjek ima koristi od podnožja 
fanno 1 uomo profittare (Guazzotti i planine i pomorske luke. 
Oddera 2010: 816) 


Ova je poslovica nastala u dalekoj prošlosti kada su mjesta poput luka 
ili podnožja planina bila sigurna utočišta, ekonomski i društveno razvije- 
nija. Kako su to bila sjecišta trgovačkih putova, moglo se u njima pronaći 
sve potrebno za život, i tu su susretali ljudi različitih kultura koji su bili u 
potrazi za poslom, zabavom, rijetkom robom ili jednostavno odmorom. 
Ljudi su na takvim mjestima komunicirali i izmjenjivali iskustva, što je 
osnovni preduvjet za razvoj i napredak. Inačica ove poslovice Monte, porto, 
cittć, bosco o torrente, abbi se puoi per vicino o parente (prev. Planinu, luku, 
grad, šumu ili potok imaj za susjeda ili za rodbinu) također svjedoči kako su 
to mjesta boljih životnih uvjeta. 


Imenica more ovdje ima posvojnu ulogu, odnosno pobliže označava 
riječ luka, ali njena je uporaba isključivo stilska kako bi se postigla rima 
riječi mare i profittare. 

22.a_ |Chiha bevuto al mare, puo bere alla Tko je pio na moru, može iu 
pozza. bari. 
22.b |Chiha bevuto tutto il mare, ne pio bere | Tko je popio cijelo more, može 
una scodella. još jednu zdjelu. 


Ove su poslovice poziv čovjeku da ništa ne ostavlja nedovršeno, već da 
sve treba privesti kraju. Uporabom hiponimsko-hiperonimskog odnosa 
među sastavnicama naglašava se razlika u količini. U prvoj poslovici (22.a) 
more označava neljubaznu okolinu, mjesto gdje je teško bilo što obaviti, a 
bara mirno područje s jako malo vode gdje ne prijeti opasnost utapanja, 
valova i sličnih nepogoda i gdje se svaka radnja, pa čak i ispijanje, može 
puno lakše obaviti nego na moru. Dakle, odradi li se teži i zahtjevniji dio 
posla, i lakši će se privesti kraju. U drugoj poslovici (22.b) more metaforički 
označava najveću moguću količinu vode i uspoređuje se sa zdjelom kao 
malom količinom vode. Rečenična struktura poslovica je jednaka, iza 
subjekta koji je neodređena zamjenica tko (svaki onaj koji) stoji glagol bere 
(prev. piti) u perfektu koji označava do sada obavljen posao, dok se u 
glavnoj rečenici koristi načinski glagol potere (prev. moći) s infinitivom 
glagola piti, kako bi se uspostavio kvantitativni odnos urađenog dijela s 
onim što slijedi i što treba biti dovršeno. Poruka obje poslovice je ista, da se 
posao ne ostavlja nedovršenim. 


23. |Un uccello di mare, ne vale due di bosco. | Morska ptica vrijedi dvije 
(https://ormeggionline.com/blog/ šumske. 
proverbi-di-mare/) 


Uccello di bosco (prev. šumska ptica) izraz je koji se figurativno koristi 
kao sinonim za bjegunca, ali u nekim šaljivim kontekstima i kao asocijacija na 
slobodnog i neovisnog čovjeka. Poruka ove poslovice je kako se sloboda ne 
može zamijeniti ni sa kakvom drugom vrijednošću, ona je jednostavno 
neprocjenjiva. Poveže li se kontekst s drugom poslovicom Popolo marinaro, 
popolo libero (prev. Narod s mora, slobodan je narod) tada je razvidno da se u 
njoj govori o nebrojenim mogućnostima koje život na moru i uz more pruža. 
U ovom se obliku može smatrati pomorskom poslovicom, iako je to inačica 
jedne druge poslovice koja u sličnim oblicima postoji u većini jezika, pa tako i 
u talijanskom Un uccello in mano, ne vale due nel bosco (prev. Jedna ptica u ruci 
vrijedi dvije u šumi; dok joj je u hrvatskom jeziku ekvivalent Bolje vrabac u 
ruci nego golub na grani). Usporede li se ove dvije rečenice vrlo sličnog 
leksika, uočava se njihovo slično značenje: ona prva, pomorska, zagovora 

slobodu i umijeće slobodne plovidbe morem kao nešto neprocjenjivo što je 
vrijedno posjedovati, dok ona druga govori kako je bolje posjedovati manji, 
ali siguran imetak, nego očekivati mnogo, a ne biti siguran u ishod. 


24.a |Scienza, casa, virtu e mare, Znanost, dom, vrline i more 
molto fan 1 uomo avanzare. (Guazzotti i | čine čovjeka naprednijim. 
Oddera 2010: 923) 


24.b |Tre cose fan | uomo guadagnare, Tri stvari čovjeku nose zaradu: 


scienza, corte e mare. (Guazzottii znanost, dvor i more. 
Oddera, 2010: 463) 


Pozadinske slike prve poslovice ustvari su metonimije; znanost 
predstavlja intelektualni razvoj čovjeka, obitelj njegovo sigurno utočište, 
vrline moralnu izvrsnost, i more sponu koja omogućava doticaj različitih 
kultura. Sve su to preduvjeti da bi čovječanstvo opstalo i napredovalo. 
Konotacijsko polje leksema more u ovoj poslovici drukčije je od uobičajeno 
mu pridodane semantičke vrijednosti, ovdje ono predstavlja vezu među 
ljudima, za razliku od prijašnjih, gdje je ono bilo velika količina vode koja 
razdvaja, odnosno nesavladiva prepreka. U drugoj poslovici (24.b) znanosti 
more nose isto metonimijsko značenje, dok dvor predstavlja naslijeđeno 
materijalno bogatstvo. 


Od stilskih figura prisutna je rima i kraćenje glagolskog oblika fanno u 
fan' (prev. rade, 3. osoba množine) kako bi se pravilima versifikacije postigla 
dva deveterca. 


25. |Chicascainmareenonsibagna, paga_|Tkopadneu more, ane smoči 
la pena. (Guazzotti i Oddera 2010: 816) | se, platit će kaznu. 


Apsurdna tvrdnja da netko može pasti u more i ne smočiti se služi kao 
prikaz prirodnog tijeka stvari koji se ne može izbjeći. Budući da ne možemo 
upasti u more, a da se ne smočimo, tako ne možemo napraviti nešto loše a 
da ne snosimo posljedice za to. Poslovica nas uči da se na kraju uvijek 
uspostavi prirodna ravnoteža stvari, odnosno sve što čovjek radi drugima 
na isti ili sličan način mu se vraća. 


U hrvatskom jeziku za ovu poslovicu djelomični je ekvivalent Sve se 
vraća, sve se plaća, a u priobalju imamo i vulgarizam Tko ne plati kurvu 
(prostitutku), plati likara (liječnika). Sličnog je značenja i poslovica Tko upada 
u more, trijeba da se skvasi (Županović, 1998: 164), ali je naglasak više na 
uzročno-posljedičnoj vezi nego na neizbježnosti prirodnog tijeka stvari. 

I u ovoj poslovici odnosna subjektna rečenica započeta zamjenicom 
»tko" koristi se za slanje poruke onomu komu je izrečena. 


26. |Dal mar salato nasce il pesce fresco. Iz slanog se mora rađa svježa 
(Guazzotti i Oddera, 2010: 816) riba. 


Poslovica govori kako iz svake naizgled loše ili ružne situacije proizlazi 
i nešto dobro. Metonimija slane vode kao nečeg lošeg leži u tome što se 
takva voda ne može piti, dok svježa riba slovi za kvalitetnu deliciju koja se 
rado konzumira, dakle preuzima značenje nečeg dobrog. 


Smislom joj odgovara hrvatska poslovica U svakom zlu ima nešto dobrog. 


Stavljanjem priložne oznake mjesta na početak rečenice kako bi se ono 
naglasilo, i uporabom glagola nascere (prev. roditi se) kako bi to mjesto 
postalo tvorac objekta, odašilje se snažnija i upečatljivija poruka. 


27. |Ilmondo č come il mare, Svijet je kao i more, 
s“affoga chi non sa nuotare. (Guazzotti i | utopit će se tko ne zna plivati. 
Oddera, 2010: 816) 


More je u ovoj poslovici metonimija za nepredvidive i često opasne 
situacije, a plivanje za vještinu savladavanja poteškoća s kojima se čovjek 
susreće, a koje mogu dovesti do utapanja, odnosno neuspjeha. Univerzal- 
nost ovog iskustva potvrđuje hrvatski ekvivalent ove poslovice Svijet je 
okrugao, tko ne zna ploviti ide brzo na dno (Šimunković, 2008: 13). 

Rima je i ovdje prisutna, ne samo zbog ritmičnosti iskaza, već i zbog 
lakšeg pamćenja ove veoma važne poruke. 


28. |Una gocciola di miele concia un mar di [Jedna kapljica meda prekrije 
frele. (Guazzotti i Oddera, 2010: 816) more žuči. 


More kao metonimija za mnoštvo ovdje se stavlja u usporedan odnos s 
kapljicom, veoma malom količinom, isto kao što su suprotstavljeni med i 
žuč. Suprotstavljanje pojmova žuč i med vrlo je često u talijanskom jeziku, 
što je razvidno iz više od deset poslovica u kojima se ta dva leksema javljaju, 
vjerojatno zato jer su po značenju oprečni, a po zvučnosti slični i tvore rimu 
koja je, kako je već navedeno, jedna od osnovnih odlika poslovica. Ove riječi 
zbog njihove česte uporabe u kontekstu suprotnosti gotovo da možemo 
smatrati i antonimima u njihovim metaforičkim značenjima: med predstavlja 
slatkoću, a žuč predstavlja gorčinu. Poruka je ove poslovice da dobro, bez 

obzira na količinu, uvijek pobjeđuje zlo, odnosno malo sreće može lako 
izbrisati veliku tugu. 


Zanimljivo je da ova poslovica nema svoj ekvivalent u hrvatskom jeziku, 
štoviše u leksiku postoji poslovica potpuno suprotnog značenja I malo žuči 
mnogo meda ogrkne (Skarpa, 2004: 183) što bi značilo da se odnos dobra i zla 
ne interpretira na isti način u svakoj kulturi. Može li se zbog toga reći da su 
Talijani pozitivnijeg razmišljanja od Hrvata ili je to samo pitanje etimologije 
poslovice? Kakav god odgovor na ovo pitanje ponudili, neupitna je važnost 
poslovica u stvaranju slika o nekoj kulturi i njoj pripadajućoj tradiciji. 


29. |Traildire eilfare c'čin mezzoil mare. [Između izrečenog i učinjenog 
(Guazzotti i Oddera 2010: 816) nalazi se cijelo more. 


Pozadinska slika ovdje je paradoksalna jer more ne može stajati između 
izrečenog i učinjenog. Međutim, more je ovdje sinegdoha za veliku nepre- 
glednu površinu, nešto što ne spaja već samo razdvaja. Značenje ove poslovice 
je, dakle, da onaj tko nešto kaže, obeća, mora prijeći cijelo more kako bi to i 
uradio, ali, na žalost, upravo se na tom moru ljudi često izgube i nikada ne 
ispune obećanje. 

Prisutna je supstantivizacija glagola dire (prev. reći) i fare (prev. uraditi) 
dodavanjem člana jednine imenica muškog roda radi stavljanja naglaska na 
konačni ishod radnje, a ne na sam proces. Za daljnje pojašnjenje poslužiti će 
hrvatski ekvivalent ove poslovice Djela, ne riječi nastale prema latinskom 
predlošku Acta, non verba. Iz ovih primjera razvidno je da bi uporaba glagola 
u ovim poslovicama naglasak premjestila na samu radnju umjesto na 
važnost ispunjenja obećanja. 


4. Zaključak 


Analizom poslovica koje prenose iskustva različitih oblika ljudskog 
djelovanja, dolazi se do zaključka da je i leksem more semantički veoma 
raznolik koncept. Značenja pripisana tom leksemu, kako u hrvatskom tako 
i u talijanskom jeziku, ne odgovaraju samo stvarnoj pojavi slane vode, veći 
pojmovima velik, prostran, nepregledan, ćudljiv i nestalan. Za većinu je 
talijanskih poslovica, stoga, pronađen ekvivalent u hrvatskom jeziku, pone- 
kad jednak doslovnom prijevodu. Potpunu ekvivalenciju, podudaranje i 
smislom i leksikom imaju poslovice istog izvora, uglavnom latinskog 
podrijetla i dio su paremiološkog nasljeđa većine mediteranskih jezika. 

Kada je ekvivalencija djelomična, pozadinska slika ili jezična struktura je 
različita, a poruka je ista, no bez obzira na to, prikazuje se istovjetnost i 
univerzalnost osnovnih životnih iskustava bez obzira na kulturu, rasu, 
uvjerenja ili religiju. Kekez (1984: 55), međutim, tvrdi: 


»Poslovično segmentiranje istovjetnih životnih pojava rezulti- 
ralo je jednom u jednog, drugi put u drugoga naroda uspješnijim 
poetskim realizacijama, ali ukupnost paremiološkoga gradiva 
mogla je biti bogatijom u jednom narodu negoli možda u drugih, 
budući da je svaki narod i svaki ambijent raspolagao svojim 
specifičnim mogućnostima te svojim specifičnim npr. povijes- 
nim iskustvom, ne uvijek jednako bogato i ne uvijek jednako 
srodno. Dakle, u svakomu je narodu svejedno bilo poslovica koje 
su semantički neusporedive, i to su u pravilu oni najuspješniji 
primjeri; komparativizam ih nije stavljao u opticaj." 


Razvidno je, stoga, da su poslovice važan element međukulturnog djelo- 
vanja budući da svjedoče o navikama i obrascima ponašanja određenih kultu- 
ra, dok njihova uporaba ekonomizira komunikaciju čineći je istovremeno 
učinkovitom i kulturno prihvatljivom; ,prihvatljivom" jer, da bismo neku 
poslovicu upotrijebili na ispravan način, moramo poznavati ne samo njeno 
značenje već i specifično povijesno i društveno iskustvo iz kojeg je nastala. 


Leksemom more obuhvaćeno je bogatstvo iskustava koje ljudi dijele, a 
o tome svjedoči stara hrvatska poslovica Tko je blizu mora, on je blizu Boga 
(Skarpa, 2004: 111). More, kako smo već spomenuli, označava veliku povr- 
šinu slane vode po kojoj se plovi, a umijeće plovidbe i vladanja morem ističe 
se kao neprocjenjiva vještina. Nadalje, kada se uspoređuje s kopnom, more 
simbolizira nesigurnost, personificira varljivu i ćudljivu narav kad se poisto- 
vjećuje sa ženom, a također označava veliku količinu ili udaljenost. Svako 
od tih značenja u potpunosti je jasno iz konteksta poslovice i ne može se 
zamijeniti drugim značenjem. Dakle, uporaba leksema more u poslovicama 
semantički je prihvatljiva u svakoj od gore navedenih uporaba. 


Analizom poslovica uočavaju se slična stilska i jezična obilježja. Sastoje 
se najčešće od dvije rečenice, subjekt im je nerijetko neodređena zamjenica, 
česta je uporaba imperativa ili su rečenice eliptične s izostavljenim predika- 
tom jer je on uglavnom jasan iz konteksta. Stilski obiluju rimom, elizijom 
samoglasnika na kraju riječi zbog pravilne versifikacije, ponavljanjima i 
onomatopejom, a sve u svrhu lakšeg pamćenja teksta poslovice, odnosno 
poruke koju se želi prenijeti. 

SUMMARY 
Mira Braović Plavša 
THE USE OF THE LEXEME “SEA IN ITALIAN PROVERBS 


The paper analyses twenty-nine Italian proverbs containing the lexeme “sea' which are 
found in dictionaries and on websites. Their semantic analysis and that of their lexical 
structure as well as of their Croatian equivalents, if possible, is presented. This paper, 
unlike the previous ones, does not deal with contrastive analysis since its main 
concern is the semantic field of the word “sea' as used in Italian proverbs. It covers 
several meanings, from the literal one which is “a vast area of salty water' to the 
metaphorical ones such as “a long distance", “a large quantity', or even 'unpredictability'. 
Distinguishing the meaning of a lexeme and the range of its semantic field is 
important for proper use. Therefore, proverbs, as a meaningful literary genre, enhance 
both the linguistic and cultural knowledge. 


Key words: lexeme 'sea'; semantic field; proverbs; semantic analysis; literary 
analyses 


